kardosdrur/scandi-wiki huggingface dataset:
Dyspraksi

Dyspraksi (dyspraxia) er en funktionsnedsættelse der indebærer at personen har svært ved at koordinere sine muskelbevægelser. Det kan ytre sig ved vanskeligheder med at tale, skrive og at holde balancen. Har tidligere været omtalt som "fumler-tumler-syndrom" (en. clumsy child syndrome)

Se også 
 Apraksi

Eksterne henvisninger 
 Dyspraksi.dk 

Indlæringsvanskeligheder
Motorik
Udviklingsforstyrrelser
Georg Aloys Schmitt

Georg Aloys Schmitt (2. februar 1827 – 15. oktober 1902) var en tysk musiker, søn af Aloys Schmitt.

Schmitt rejste omkring som pianist også uden for Tyskland, blev derefter operakapelmester 1857 i Schwerin, hvor han udfoldede en betydningsfuld virksomhed. Sine sidste år levede Schmitt i Dresden. Han var en flittig komponist, dygtig dirigent og gjorde sig blandt andet fortjent ved at fremdrage ældre værker af musikhistorisk interesse.

Eksterne henvisninger 

Pianister fra Tyskland
Komponister fra Tyskland
Dirigenter fra Tyskland
Ærtecypres

 
Ærtecypres (Chamaecyparis pisifera) er et langsomt voksende nåletræ, med cypres-familiens typiske skælagtige nåle i flade fjer- eller bregne-agtige skud.

Beskrivelse 
Rødbrun bark. Kogleformede 4-8 mm store kogler.

Størrelse: Op til 50 m i sin hjemegn, men mere almindeligt 35 m. I Danmark næppe over 10 m, men mere almindeligt 2-5 m.

Hjemsted 
Centrale og sydlige Japan, øerne Honshū og Kyushu.

Anvendelse 
Træet har ingen forstlig betydning i Danmark. Der findes en del sorter til havebrug, men det er langt mindre almindeligt end Lawsoncypres.

Det er i hele Østasien efterspurgt som materiale til ligkister, og til snedkerarbejder i kapeller og templer.

Nåletræer
Stedsegrønne
Haveplanter
Dværgcypres
Aloys Schmitt

Aloys Schmitt (26. august 1788 — 25. juli 1866) var en tysk klaverspiller og komponist, far til Georg Aloys Schmitt.
 
Schmitt levede sin længste tid som virtuos og lærer i Frankfurt a.M.; han udgav værdifulde instruktive værker foruden en del kompositioner i forskellige genrer.

Pianister fra Tyskland
Komponister fra Tyskland
Loversyssel

Loversyssel eller Løversyssel består af følgende herreder:

 Lysgård Herred
 Hids Herred
 Vrads Herred
 Tyrsting Herred
 Nim Herred
 Hatting Herred 
 Bjerre Herred
 Voer Herred
 Hads Herred  

der strækker sig langs Vejle Fjord i syd til Kjellerup og Karup i nord.

En indbygger i Loversyssel benævntes lovring eller skovlovring (især fra området omkring Silkeborg).

Sysler
Jellingsyssel

Jellingsyssel var i Middelalderen et syssel i den sydøstlige del af Nørrejylland.

Syslet indeholder to herreder: Nørvang Herred og Tørrild Herred.

Sysler
Thysyssel

Thysyssel var i middelalderen et syssel, der bestod af følgende herreder:

 Hillerslev Herred
 Hundborg Herred
 Hassing Herred 
 Han Herred
 Refs Herred,

Området svarer til Thy, Hanherred, Thyholm og Thyborøn i Nordvestjylland.

Sysler
Almindsyssel

Almindsyssel var i middelalderen et syssel i det sydlige Østjylland der bestod af:

 Andst Herred
 Brusk Herred
 Elbo Herred
 Holmans Herred
 Jerlev Herred
 Slavs Herred

Området ligger mellem Kolding og Vejle, men rækker også ind til Grindsted i det midtjyske.

Sysler
Christiaan Bangeman Huygens

Christiaan Diderik Emerens Johan Bangeman Huygens (født 31. oktober 1772 i 's-Hertogenbosch, død 29. marts 1857 i Maastricht) var en nederlandsk adelsmand (jonkheer) og diplomat. Han beklædte flere høje poster i den Bataviske Republik, i Kongeriget Holland og i Kongeriget Nederlandene.

Han var søn af Vincent Willem Bangeman, som var købmand i det Hollandske Ostindiske Kompagni, og Catharina Constantia Huygens. Han var befuldmægtiget minister (=diplomat) i den Bataviske Republik og i årene 1797-1807 ligeledes befuldmægtiget minister i København for kong Ludvig Napoleon Bonaparte.

I 1802 ægtede han i Paris den dansk-franske komtesse Elisabeth (Elise) Marguerite Josephine Sophie Constance Marie Laure Danneskiold-Løvendal (1777-1812), datter af grev François Xavier Joseph Danneskiold-Løvendal.

Bangeman Huygens blev i 1807 medlem af Statsrådet med ansvar for lovgivning og indenrigssager og var 1808-1809 envoyé extraordinaire og befuldmægtiget minister ved Kongeriget Westfalens hof i Kassel. 1809-1810 var han medlem af Statsrådet med ansvar for Marinen og blev 1810 Requestmeester-generaal.

Efter sin første hustrus død giftede han sig atter i Maastricht den 16. februar 1815 med Constantia Wilhelmina Vrijthoff, der stammede fra denne by.

1815-1825 var han befuldmægtiget minister i Hamborg. 1826-1830 var Bangeman Huygens envoyé extraordinaire og befuldmægtiget minister i Washington D.C. og havde 1832-1842 samme funktion i København.

In 1818 købte han Kasteel Henkenshage i Sint-Oedenrode, som han afhændede otte år senere. I 1837 blev han optaget i ridderskabet i Noord-Brabant.

Han er begravet på kirkegården ved Tongerseweg i Maastricht. Grev Rutger Bangeman Huygens van Løvendal var hans søn.

Kildeangivelser 

Godsejere fra Nederlandene
Diplomater fra Nederlandene
Personer fra 's-Hertogenbosch
Ho Chi Minh-stien

Ho Chi Minh-stien var et system af veje og stier gennem junglen der løb fra Nordvietnam til Sydvietnam gennem nabolandene Laos og Cambodja. Stien er opkaldt efter den nordvietnamesiske oprørsleder og kommunist Ho Chi Minh.

Ifølge den amerikanske sikkerhedsmyndigheds officielle historie om krigen var Ho Chi Minh stien-systemet "en af militærteknikkens store præstationer i det 20. århundrede.

Baggrund 
Ho Chi Minh-stien blev brugt til at forsyne materiel og mandskab til Viet Cong (VC) og den nordvietnamesiske hær (PAVN) gennem hele Vietnamkrigen (1959-1975). Ho Chi Minh-stien var ikke en enkelt vej, men en kompliceret labyrint af forskellige veje og stier på ca. 20.000 km. Næsten hele ruten lå inden for disse to nabolandes grænse, for man regnede ikke med, at Sydvietnam og USA ville angribe neutrale lande for at blokere den. Hver dag modtog de sydvietnamesiske tropper ca. 60 tons forsyninger.

I 1966 indsatte amerikanerne B-52 bombefly mod Ho Chi Minh-stien , med det mål at stoppe forsyninger til Sydvietnam. Det lykkedes dog kun i begrænset omfang at svække den kommunistiske krigsindsats. Der var dog nogle begrænsninger, som svækkede effekten af de amerikanske bombninger. Amerikanerne tillod kun, at fly angreb køretøjer, der rent faktisk bevægede sig ned af stien. Dette betød en lav indflyvning, der gjorde flyene ekstra sårbare over for modstandernes luftværn. Massiv bombning fra fly i stor højde blev imidlertid en delvis løsning på dette problem. Den samlede indsats havde dog en vis succes, og nordvietnameserne begyndte i større grad at sende soldater til Sydvietnam gennem den demilitariserede zone. Man regner med, at bombningernes enorme ildkraft kun dræbte én fjende på vej ind i landet for hver 300 bomber, der blev kastet . I desperation over at de nordvietnamesiske tropper bevægede sig forholdsvis uhindret langs Ho Chi Minh-stien, besluttede amerikanerne at benytte plantegiften Agent Orange. Dette havde til formål at fjerne det løv, der dækkede Ho Chi Minh-stien, men som så mange andre tiltag havde det en ringe effekt, eftersom Ho Chi Minh-stien i vidt omfang var et netværk af ruter, og ikke en enkelt sti.

Noter

Litteratur 
Willoughby, Douglas (2002). Vietnam-krigen. Forlaget Flachs
Cawthorne, Nigel (2003). Vietnamkrigen Nederlag og sejr. Diorama

Vietnamkrigen
Veje i Asien
Jens Aage Marstrand

Jens Aage Marstrand (ved dåben: Marstrand-Svendsen) (født 23. november 1880 på St. Thomas, Dansk Vestindien, død 31. december 1964) var en dansk bryggeridirektør.

Han var søn af købmand, konsul Jens Svendsen og hustru Annie Lætitia f. Marstrand, tog præliminæreksamen fra Birkerød Gymnasium 1897, kom i handelslære hos E.A. Borch i Kolding og gennemførte en handelsuddannelse i England på 3 år. Dernæst fik han ansættelse i Vacuum Oil Company og De forenede Bryggerier i København. Han blev salgsleder for A/S Bryggeriet Odense 1912 og direktør ved samme bryggeri 1918. Fra sammenslutningen mellem Bryggeriet Odense og Albani Bryggeri i 1934 var han adm. direktør for A/S Albani Bryggerierne indtil 1953. Han var Ridder af Dannebrog.

Marstrand var også formand for Foreningen af Mineralvandsfabriker i Fyens Stift 1917-53, medlem af bestyrelsen for Danske Mineralvandsfabrikanters Fællesforening 1918-53 og af bestyrelsen for Bryggeriforeningen 1934-53, viceformand 1941-53, medlem af bestyrelsen for A/S N. Petersens Trælastforretning, Odense fra 1936, formand for A/S Kerteminde Trælasthandel fra 1938 og medlem af bestyrelsen for A/S Albani Bryggerierne fra 1949.

En søn af Jens Aage Marstrand var rektor Otto Marstrand (1919-2004).

Kilder 
 Kraks Blå Bog 1957

Jens Åge
Bryggere fra Danmark
Riddere af Dannebrog
Danskere i 1900-tallet
Personer i Kraks Blå Bog (afdøde)
Personer fra Sankt Thomas
Personer fra Dansk Vestindien
Bryggeriet Odense

Bryggeriet Odense var et dansk bryggeri, oprettet 4. maj 1876, udvidet med en mineralvandsfabrik 1915 og overtaget af Albani Bryggerierne i 1934. Bryggeriets direktør Marstrand-Svendsen blev da direktør for Albani.

Direktører:
 1876-1892 Vilhelm Sørensen
 1892-1918 Johan Bloch (død 1918)
 1918-1934 Jens Aage Marstrand-Svendsen (1880-1964)
Bestyrelsens formænd:
 Bankdirektør L. Larsen
 Landstingsmand, redaktør Jørgen Pedersen
 Købmand Ernst Brandt
 Landstingsmand, konsul Frederik Hey (1857-1925)
 Bankdirektør Georg Jacobsen (1874-1960)

Se også 
 Bryggerier i Danmark

Kilder 
 Danmarks ældste forretninger 1100-1911, Kraks Forlag 1950

Danske virksomheder etableret i 1876
Ophørt i 1934
Bryggerier i Odense
Tidligere bryggerier i Danmark
Slotsbryggeriet

Slotsbryggeriet var et bryggeri i Odense, oprettet i 1855 af Toxverdt, solgtes i 1867 til H.E. Haugsted. Forpagtet i 1868 af Daniel Hansen. Indgik i 1905 under Albani Bryggeri med brygger, cand.pharm. R.P. Hansen som leder. I 1915 optoges fabrikation af mineralvand og i 1923 af krystalis; fabrikationen af krystalis ophørte dog i 1948.

Se også 
 Bryggerier i Danmark

Kilder 
 Danmarks ældste forretninger 1100-1911, Kraks Forlag 1950

Bryggerier i Odense
Etableret i 1855
Ophørt i 1905
Tidligere bryggerier i Danmark
Hertugdømmet Nassau

Hertugdømmet Nassau var en af medlemsstaterne i det Tyske forbund og bestod i 60 år, fra 1806 til 1866. Hertugdømmet omfattede områder, som i dag indgår i forbundslandene Hessen og Rheinland-Pfalz. Nassaus hovedstad var først Weilburg (frem til 1816) og derefter Wiesbaden.

Historie 
Den 17. juli 1806 gik resterne af de tidligere hertugdømmer Nassau-Usingen og Nassau-Weilburg ind i Rhinforbundet og blev efter pres fra Napoleon slået sammen til hertugdømmet Nassau den 30. august 1806. Det nye hertugdømme fik fælles styre ved Frederik August af Nassau-Usingen og Frederik Vilhelm af Nassau-Weilburg. Da Frederik August ikke havde arvinger, gik han med til, at Frederik Vilhelm skulle være eneste tronfølger. Frederik Vilhelm døde imidlertid i en ulykke den 9. januar 1816, og det var derefter hans søn Vilhelm, som blev tronfølger og hertug af Nassau.

Efter Wienerkongressen i 1815 blev Orange-Nassau overført til hertugdømmet, og dette samlede hertugdømme gik ind i det Tyske forbund.

Efter den preussisk-østrigske krig i 1866 blev hertugdømmet annekteret af Kongeriget Preussen og blev en del af den preussiske provins Hessen-Nassau. Nassaus sidste hertug, Vilhelms søn Adolf, blev i 1890 ved arv også hertug af Luxembourg.

Hertuger

Statsministre 

I 1806-1811 havde Nassau to ministerpræsidenter. Den ene havde været statsminister i Nassau-Usingen, mens den anden havde været statsminister i Nassau-Weilburg.

Etableret i 1806
Ophørt i 1866
Tysklands historie
Tidligere tyske stater
Huset Nassau
Forhenværende hertugdømmer
Medlemsstater af Rhinforbundet
Stater i Det Tyske Forbund
Hessens historie
Rheinland-Pfalz' historie
Nystagmus

Nystagmus er en ufrivillig, rykvis bevægelse af øjet. Det ses almindeligvis som symptom ved flere forskellige sygdomme, herunder multipel sklerose og hjerneskader, men kan også indikere sjældnere sygdomme som for eksempel aniridi.

Symptomer
Volvo 340

Volvo 340 var en baghjulstrukket personbil fra Volvo, bygget i Holland mellem 1976 og 1991.

Frem til 1985 hed den 3-dørs hatchback Volvo 343 og den 5-dørs hatchback Volvo 345. Modellen fik et facelift i 1985, hvor begge modellerne blev omdøbt til Volvo 340 og en 4-dørs sedan blev introduceret.

Motorerne kom fra Renault. I starten fandtes der benzinmotorer på 1,4 og 1,7 liter med effekt fra 64 til 80 hk, men i 1985 kom der en dieselmotor på 1,6 liter med 56 hk, ligeledes fra Renault. En model med benzinmotor på 2,0 liter solgtes som Volvo 360.

Afløseren, Volvo 440, kom på markedet i 1987. Produktionen af 340 fortsatte dog frem til 1991.

Billeder

Eksterne henvisninger 

340
Små mellemklassebiler
Baghjulstrukne biler
Biler introduceret i 1976
Biler fra 1970'erne
Biler fra 1980'erne
Biler fra 1990'erne
Oscar Ruggeri

Oscar Alfredo Ruggeri (født 26. januar 1962 i Rosario, Santa Fe, Argentina) er en tidligere argentinsk fodboldspiller, og senere træner, der spillede som midterforsvarer, og nåede næsten 100 landskampe. Han regnes som en af de bedste argentinske forsvarsspillere nogensinde, og var med det argentinske landshold med til at vinde både VM i 1986 og to Copa América-titler. Han spillede på klubplan for blandt andet Boca Juniors, River Plate og Real Madrid.

Klubkarriere 
Ruggeris aktive karriere strakte sig fra 1980 til 1997, og bragte ham til i alt ni forskellige klubber i fire lande. I Argentina var han tilknyttet fire af landets allerstørste klubber, Boca Juniors, River Plate, Vélez Sársfield og San Lorenzo. Med både Boca Juniors, River Plate og San Lorenzo var han med til at vinde det argentinske mesterskab, og med River blev det også til triumf i både Copa Libertadores og Intercontinental Cup.

Ruggeri spillede to år i spansk fodbold, heraf ét, 1989-90 sæsonen, hos storklubben Real Madrid. Her var han med til at sikre klubben triumf i La Liga. Han havde desuden kortvarige ophold hos både AC Ancona i Italien og Club América i Mexico.

I 1991 blev Ruggeri kåret til Årets fodboldspiller i både Argentina og i hele Sydamerika. I 1989 vandt han desuden den prestigefulde Don Balón-pris, som den bedste udlænding i den spanske La Liga.

Landshold 
Ruggeri var i en årrække en nøglespiller på Argentinas landshold, og var med til at vinde guld ved VM i 1986 i Mexico. Han deltog også ved VM i 1990, hvor argentinerne vandt sølv, samt ved VM i 1994. Udover succesen ved VM repræsenterede han også argentinerne ved hele fire udgaver af Copa América. I 1991 og 1993 var han en del af det vindende hold. Han var også med til at vinde Confederations Cup 1992. I alt nåede han 97 landskampe, hvori han scorede syv mål.

Trænerkarriere 
Efter at have indstillet sin aktive karriere har Ruggeri i flere omgange forsøgt sig som træner. Han har stået i spidsen for både San Lorenzo og Independiente, samt for mexicanske Chivas.

Titler 
Primera División
 1981 (Metropolitano) med Boca Juniors
 1986 med River Plate
 1995 (Clausura) med San Lorenzo

Copa Libertadores
 1986 med River Plate

Intercontinental Cup
 1986 med River Plate

La Liga
 1990 med Real Madrid

VM
 1986 med Argentina

Copa América
 1991 og 1993 med Argentina

Confederations Cup
 1992 med Argentina

Referencer

Eksterne henvisninger 
 

Fodboldspillere fra Argentina
Fodboldtrænere fra Argentina
Fodboldspillere fra Club Atlético River Plate
Fodboldspillere fra Boca Juniors
Fodboldspillere fra Real Madrid CF
Fodboldspillere fra San Lorenzo de Almagro
Fodboldspillere fra Club Atlético Lanús
Verdensmestre i fodbold
Deltagere ved verdensmesterskabet i fodbold 1986
Deltagere ved verdensmesterskabet i fodbold 1990
Deltagere ved verdensmesterskabet i fodbold 1994
Victor Skaarup

Victor Peter Andreas Skaarup (født 1. december 1906 i Fredericia, død 12. oktober 1991) var en dansk journalist og tekstforfatter, der blandt andet skrev en række til revyer og film. Han er kendt for at have skrevet sange som "Til julebal i Nisseland" til Far til fire i byen (1956) og "Du er min øjesten" til Flintesønnerne.

Skaarup, der var uddannet revisor, blev efter sin eksamen ansat i Politikens reklameafdeling, hvorfra han skiftede til journalistikken. Ud over Politiken og andre danske dagblade skrev han også på freelance-basis for udenlandske aviser, og han havde en periode som B.T.'s korrespondent i London og senere i New York. Han fik parallelt hermed en fod indenfor i film- og musikverdenen, da han i 1930'erne fik lejlighed til at tekste udenlandske film samt skrive danske tekster til populære udenlandske sange. Snart kom han til at arbejde med egne tekster, og især hans parløb med komponisten Sven Gyldmark var med til at sikre succesen i revyer som Helsingør-Revyen og senere Cirkusrevyen samt en lang række populære film i 1940'erne og 1950'erne. Ud over de nævnte kan man fremhæve titelsangene til Det var på Rundetårn (1955) og Tre piger fra Jylland (1957). Han prøvede desuden kræfter med originale filmmanuskripter, idet han var medforfatter til filmene Op med humøret (1943) og Panik i familien (1945).

Undertiden brugte Skaarup pseudonymer, og han skrev fx dansktoptekster under navne som John D. Jensen (fx "Ved landsbyens gadekær" og "Der er sol i dine øjne") og Peter Spar (fx "En sød student fra Holstebro" og "Rør ved mig").

Eksterne henvisninger 
 
 

Manuskriptforfattere fra Danmark
Journalister fra Danmark
Personer fra Fredericia
Danskere i 1900-tallet
Journalister ved BT
Dansksprogede forfattere fra Danmark
José Luis Brown

José Luis Brown (født 11. november 1956 i Ranchos, Argentina, død 12. august 2019) var en argentinsk fodboldspiller, der som forsvarsspiller på Argentinas landshold var med til at vinde guld ved VM i 1986 i Mexico. I finalen mod Vesttyskland scorede han kampens første mål; hans eneste scoring for landsholdet i i alt 36 kampe. Han deltog også ved Copa América i både 1983, 1987 og 1989.

På klubplan spillede Brown primært for Estudiantes i hjemlandet, med hvem han vandt to argentinske mesterskaber. Han havde også ophold hos både Boca Juniors og Racing Club, samt franske Brest.

Titler 
Primera División de Argentina
 1982 (Metropolitano) og 1983 (Nacional) med Estudiantes

VM
 1986 med Argentina

Referencer

Eksterne henvisninger 

 

Fodboldspillere fra Argentina
Fodboldspillere fra Estudiantes de La Plata
Fodboldspillere fra Boca Juniors
Fodboldspillere fra Stade Brest 29
Fodboldspillere fra Real Murcia
Verdensmestre i fodbold
Fodboldspillere fra Atlético Nacional
Ultralydsrenser

Ultralydsrensning er en metode, hvor man benytter ultralyd til mekanisk rensning af objekter. Det er en mild metode at rense ting på.

Eksterne henvisninger 
Videnskabeligt tidsskrift om ultralyd
Om brug af ultralydsrenser

Rengøringsartikler
Osteopati

Osteopati er en alternativ behandlingsform eller manuel medicin grundlagt af den amerikanske læge Andrew Taylor Still i 1882. Ordet Osteon er græsk og betyder knogle eller ben. Der bliver benyttet mange forskellige teknikker så som manipulation, mobilisering, muscle energy techniques (MET), kraniosakralterapi (KTS), etc.

Målet med osteopati er at få genoprettet kroppens balance og naturlige funktion.
Osteopatien kombinerer viden om anatomi, fysiologi, biomekanik, neurologi, patologi (sygdomslære), embryologi (fosterlære) og organlære.

Der er ingen, eller utilstrækkelig evidens for at osteopati er effektivt som behandling for lidelser "ikke relateret" til knogler og muskler, "såsom hovedpine, migræne, smertefulde periode, spiseforstyrrelser, depression og overdreven gråd hos babyer (kolik)"; en eksplicit reference til påstandene i osteopatisk manipulativ medicin. Andre har yderligere konkluderet at osteopatisk manipulation "ikke har vist overbevisende videnskabelig dokumentation" for dets effekt i behandlingen af muskoloskeletale smerter.

Osteopati i Danmark 
I Danmark er osteopati blev autorisationsberettiget per 1. juli 2018. Det betyder at der stilles større krav til hvad en osteopat må behandle og hvordan de gør det, samtidig med at patienterne nu kan klage til Styrelsen for Patientsikkerhed.

Referencer 

Alternativ behandling
Potchefstroom

Potchefstroom, tidligere kaldt Vrijburg eller Vryburg, er en by i provinsen North West i den nordlige del af   Sydafrika, ved floden Mooi, som er en biflod til Vaal. Den har 124.352 indbyggere (2007). Kommunen har et areal på 2.573 km². Det vigtigste erhhverv er husdyrhold af kvæg for kødproduktion. Byen er også et vigtigt akademisk center, blandt andet som det største studiested for North-West University. 

Byen blev grundlagt 22. december 1838 af Andries Hendrik Potgieter og var den første hovedstad i sydafrikanske republik'' (svarende til  Transvaal, nu provinserne Gauteng, North West, Limpopo og Mpumalanga). 

Første boerkrig startede 16. december 1880, da boere affyrede skud mod den britiske garnison ved Potchefstroom, som forblev under belejring til krigen sluttede i marts året efter. 
 
Kommunestyret har ønsket at  omdøbe Potchefstroom til Tlokwe, men mange indbyggere er imod forslaget.

Byer i Sydafrika
Roberto Bonano

Roberto Oscar Bonano (født 24. januar 1970 i Rosario, Argentina) er en tidligere argentinsk fodboldspiller, der spillede som målmand. Han var på klubplan tilknyttet Rosario Central og River Plate i hjemlandet, samt spanske FC Barcelona, Real Murcia og Alavés. Han spillede to sæsoner hos Barcelona, og nåede 51 ligakampe.

Med River Plate vandt Bonano hele fem argentinske mesterskaber samt Copa Libertadores og Supercopa Sudamericana. Med Rosario Central var han med til at vinde den nu nedlagte Copa CONMEBOL.

Bonano spillede mellem 1996 og 2003 13 kampe for Argentinas landshold, og var med til VM i 2002 i Sydkorea og Japan.

Titler 
Primera División de Argentina
 1996 (Apertura), 1997 (Clausura), 1997 (Apertura), 1999 (Apertura) og 2000 (Clausura) med River Plate

Copa Libertadores
 1996 med River Plate

Supercopa Sudamericana
 1996 med River Plate

Copa CONMEBOL
 1995 med Rosario Central

Referencer

Eksterne henvisninger 
 Footballdatabase.eu spillerinfo
 National-Football-Teams.com spillerinfo

Fodboldspillere fra Argentina
Deltagere ved verdensmesterskabet i fodbold 2002
Fodboldspillere fra Rosario Central
Fodboldspillere fra Club Atlético River Plate
Fodboldspillere fra FC Barcelona
Fodboldspillere fra Real Murcia
Fodboldspillere fra Deportivo Alavés
Personer fra Rosario
Anne-Marie Donslund

Anne-Marie Donslund (født 1966 i Ikast) er børne- og ungdomsbogsforfatter. Cand.mag. i Idéhistorie og Æstetik & Kultur og elev fra forfatterskolen for børnelitteratur. Leder Forfatterskolen for Unge på Midt- og Vestsjælland. Kulturkonsulent i Odsherred Kommune.

Udgivelser 
"Den magiske Bog" 1-6, (Carlsen 2012-14, sammen med Inez Gavilanes)
"Skate", (Gyldendal 2012-13)
"De første piger på månen", (Gyldendal 2011, sammen med Kirsten Sonne Harild)
Hjerte på Græs, (Gyldendal 2010)
Ærtehalm 1-3, (Gyldendal 2010-14, sammen med Tina Sakura Bestle)
Er I der? – en facebookroman (Gyldendal 2010 sammen med Alberte Winding, Daniel Zimakoff og Glenn Ringtved)
Kære Ronja – Isas Stepz (Carlsen 2010)
Max Pinlig og den store julefred (Carlsen 2010 med Lotte Svendsen og Mette Horn)
Tigre og Tatoveringer (Carlsen 2010 med Karla von Bengtson)
Firebanden og mysteriet om hundelorten (Carlsen 2009)
Bent og den amerikanske truck (Carlsen 2007)
Sara og rideskolens musical (Carlsen 2005)
Saras Stil (Carlsen 2003)

Medforfatter til 40-50 letlæsningsbøger til skolebogssystemet Den første Læsning (Alinea 2004-2010)

Børnebogsforfattere fra Danmark
Dansksprogede forfattere fra Danmark
Flags of the World

Flags of the World er en website og mailing-liste, der beskæftiger sig med vexillologi, dvs. det videnskabelige studium af flag. FotW betragtes som internettets største vexillologiwebsite. Mailing-listen begyndte som diskussionsgruppe omkring september 1993, og Giuseppe Bottasini åbnede websiten i slutningen af 1994.

I 2001 blev FotW medlem af International Federation of Vexillological Associations. 

Både website og mailing-liste er på engelsk, selv om medlemsskaren er fra hele verden. Mailing-listen bestyres af en listmaster, der har to hjælpere, mens websiten koordineres af en Editorial Director, der leder en gruppe frivillige redaktører.

Kilder

Læringsnetsteder
Vexillologi
Community Sites